Reč gastronomija predstavlja spoj dve grčke reči: gaster – želudac i nomos – zakon. Gastronomija se definiše kao umetnost lepog konzumiranja hrane, kulinarske metode pripremanja hrane ili kulinarstvo. Predstavlja sastavni deo turizma jer turisti na svojim putovanjima konzumiraju usluge ishrane i pića. Međutim, danas je jako popularan i gastronomski turizam usled želje mnogih destinacija da kroz turizam promovišu svoju nacionalnu kuhinju. Svaka nacija ima nešto specifično u svom načinu pripreme hrane i to je zapravo i ataktivno za turiste da probaju nešto novo i nesvakidašnje za njihovu kulturu. Isti je slučaj i kada su festivali hrane i pića u Srbiji u pitanju.

Srbija poseduje vrlo bogatu i raznovrsnu kuhinju, koja obiluje tradicionalnim specijalitetima. Svaki kutak Srbije nudi nešto svojstveno njemu i nastoji da zaštiti određene proizvode i napravi od njih prepoznatljiv brend. Jedan od tih načina su gastronomske manifestacije Srbije. Jednostavnije rečeno, gastronomske manifestacije podrazumevaju okupljanje velikog broja ljudi na jednom mestu u cilju degustacije hrane i pića, posmatranja i učestvovanja u pripremi hrane, zabave i razonode kroz prateći program (koncerti, priredbe, folklor i dr.). Najčešće se takve manifestacije održavaju tradicionalno jednom godišnje u istom vremenskom periodu, pa ako planirate odmor u Srbiji, nije loša ideja planirati putovanje u trenutku neke manifestacije.

Roštiljijada, Leskovac

Kada se pomene gastronomija, svakako da je jedna od prvih asocijacija Leskovac, jer ima bogatu tradiciju u pripremanju jela od mesa. Roštiljijada je manifestacija masovnog karaktera. Organizuje se svake godine u toku letnjih meseci i poseti je preko 500.000 ljudi. Program manifestacije podrazumeva niz roštiljdžija, koji na svojim štandovima prave razne specijalitete od mesa, koje posetioci mogu da degustiraju. Svojevrstan festival mesa u ovom delu Evrope prati i program zabavnog karaktera u vidu koncerata muzičara i duvačkih orkestara. Posebna atrakcija je takmičenje u pravljenju najveće pljeskavice. Na poslednjoj Roštiljijadi napravljena je pljeskavica težine 59 kg prečnika 168 cm i debljine 2,5 cm. Ovo nije manifestacija na koju ćete se uputiti ako želite potpuno miran odmor uz lagan doručak u hotelu, već je mesto na koje se ide za dobar provod i kvalitetno roštiljsko meso, za sva tri obroka.

Sremska kulenijada, Sremska Mitrovica

Vojvođani su poznati po tradicionalnoj pripremi delikatesa od mesa. Prva kulenijada je održana na salašu Branka Hodoba u Sremskoj Mitrovici, 1999. godine. Od osnivanja, lokacija manifestacije se menjala, dok se u poslednjih nekoliko godina održava tradicionalno u Erdeviku. Manifestacija okuplja veliki broj izlagača – proizvođača kulena, koji promovišu i prodaju posetiocima svoje proizvode. Program manifestacije obuhvata zabavni deo u vidu recitacija, koncerata folklornih društava kao i rok koncerta za omladinu. Pored kulena, posetioci mogu da degustiraju i druge specijaliteta kao što su kobasice, vino, med, sireve, kolače i dr. Osim izlaganja proizvoda, izlagači se takmiče i u pogađanju veličine kulena i pravljenju istog. Prošle godine je ovu manifestaciju posetilo oko 4.000 ljudi, koji su mogli da probaju i kupe proizvode od oko 200 učesnika. Manifestacija je u potpunosti besplatna za učesnike i posetioce. Ove godine održava se 04.06.2016. godine u Erdeviku.

Međunarodni Drinski gastro festival, Ljubovija

Ova manifestacija ima višestruki karakter. Druga je po veličini u Ljuboviji i organizuje se tokom maja meseca za učesnike iz zemlje i inostranstva. Manifestacija ima za cilj promociju hranu ovog kraja, kao i hrane drugih nacija zbog međunarodnog karaktera manifestacije. Takmičenje se odvija u više disciplina i to: priprema riblje čorbe, etno trpeza, moderna kuhinja, pekarstvo, karving, poslastičarstvo, najbrži kuvar i dr. U cilju promocije turizma i kulture, organizuje se i prateći sadržaj zabavnog karaktera.

Dani banice, Bela Palanka

Prošle godine održana je 10. po redu gastro manifestacija Dani banice, koji promovišu beskvasnu pitu ili tzv. banicu. Manifestacija se održava tokom avgusta u parku Vrelo u Beloj Palanci. Manifestacija ima kulturni i takmičarski karakter. Za zabavu posetilaca, organizuju se radionice, revije, sportske aktivnosti, koncerti i dr. Što se tiče takmičarskog dela, domaćice se takmiče u pripremanju najbolje banice, najlepše ukrašenog stola i dr. Prošle godine je manifestaciju posetilo oko 10.000 ljudi i uživalo u banicama, koje je pripremalo 200 učesnika. U znak obeležavanja desetogodišnjice, u parku Vrelo je postavljena bista „Domaćica sa banicom“.

Pršutijada, Mačkat

Pršutijada se tradicionalno održava u selu Mačkat, koje se nalazi između Užica i Zlatibora, a već 17 godina i ima status nacionalne manifestacije. Privlači više od 10.000 posetilaca svake godine tokom januara meseca. Sajam suhomesnatih proizvoda ima višestruki karakter. Pre svega okuplja veliki broj proizvođača suhomesnatih proizvoda i zato ima privredni karakter. Na sajmu se mogu videti, probati i kupiti delikatesi kao što su užička goveća, svinjska i ovčija pršuta, slanina, kobasica, pršuta i dr. Specifičnost ovih proizvoda je u tehnologiji proizvodnje jer se Mačkat nalazi na nadmorskoj visini koja pogoduje sušenju mesa. Posetioci učestvuju u nagradnoj igri i mogu nakon završetka manifestacije osvojiti džak mesnih prerađevina. Domaća pršuta je verovatno jedan od najprepoznatljivijih proizvoda Srbije, a zahvaljujući prirodi i okolini u kojoj se proizvodi, predstavlja nešto najlepše što planinski predeli, kanjoni i reke nude.

Sirijada, Zlatar

Dugu tradiciju beleži i manifestacija, koja je posvećena čuvenom zlatarskom siru. Prvi put je organizovana 1997. godine sa idejom da to bude sabor. Od 2013. godine se ova manifestacija održava u Novoj Varoši u okviru manifestacije „Zlatarfest“, koji uključuje i druge manifestacije kao što su izložba meda i pčelinjih proizvoda, izložba proizvoda od heljde, Zlatarska regata itd. Manifestacija obuhvata i izložbu najlepših sireva kao i takmičenje u pravljenju najbolje pite od heljde od zlatarskog sira i heljde. Za učesnike se obezbeđuju i novčane nagrade.

Kupusijada, Mrčajevci

Kupusijada predstavlja svojevrstan festival kupusa i specijaliteta od istog. Ova manifestacija predstavlja spoj kulinarstva, kulture i tradicije. Kupusijada se organizuje svake godine u septembru u selu Mrčajevcima (opština Čačak) i predstavlja jednu od najznačajnijih gastro-turističkih manifestacija. Glavni deo manifestacije je takmičenje u pripremanju svadbarskog kupusa u kome učestvuje 1000 učesnika. Takmičenje se odvija u nekoliko kategorija i to: pojedinac, ugostitelji i takmičenje u kom celo selo kuva kupus. Prateći program je vrlo bogat i obuhvata veliki broj učesnika tokom tri dana (trubački orkestri, frulaši, pevačke grupe, kulturno-umetnička društva i dr.).

Festival duvan čvaraka, Valjevo

Festival duvan čvaraka organizuje se od 2006. godine u Valjevu u mesecu oktobru. Festival predstavlja rezultat ideje pojedinca, koji je inicirao prvi festival zajedno sa Udruženjem mesara i Kulturno prosvetnom zajednicom grada Valjeva. Ova manifestacija promoviše duvan čvarke kao brendirani proizvod ovog kraja. Održava se u centru grada i na keju Kolubare. Okuplja veliki broj posetilaca, koji mogu da vide način pripreme kao i da degustiraju duvan čvarke. Takmičarski deo obuhvata nadmetanje mesara u pripremi duvan čvaraka gde stručni žiri bira pobednike. Posetioci mogu kupiti duvan čvarke, med, rakiju vino, suvenire i drugo kao i da uživaju u kulturno-zabavnom programu.

U Srbiji se održava mnogo ovakvih manifestacija, koje imaju za cilj da promovišu specijalitete pojedinih delova zemlje, kao i tradicionalan način pripreme isti. Ove manifestacije nisu samo namenjene degustaciji hrane već i zabavi. Ono što je problem je činjenica da ih uglavnom posećuje lokalno stanovništvo, a manje turisti, ali postoji i želja ljudi da pokažu svoje umeće drugima.